কাঁটাতারের বেড়া দিতে গণ্ডগোল, মালদহে বিএসএফ ও বিজিবির বৈঠক

মালদহ: বাংলাদেশে (Bangladesh) গণ অভ্যুত্থানের জেরে শেখ হাসিনা (Sheikh Hasina) ভারতে পালিয়ে আসেন। তারপর থেকে সেখানে সংখ্যালঘুদের (Minority) উপরে নির্যাতন বাড়ে। অনেকে বাংলাদেশ থেকে পালিয়ে ভারতে চলে আসতে চাইছেন। আবার জঙ্গিরাও এর সুযোগ নিচ্ছিল বলে অভিযোগ। সীমান্তে অস্থিরতা দেখা দেয়। ভারতের সঙ্গে বাংলাদেশের চার হাজার কিলোমিটারেরও বেশি সীমান্ত। তার মধ্যে বেশিরভাগ সীমান্তে কোনও কাঁটাতার নেই। এই প্রেক্ষিতে ভারতের সীমান্তরক্ষী বাহিনী বিভিন্ন জায়গায় কাঁটাতারের বেড়া দেওয়ার কাজ শুরু করে। তাতেই গণ্ডগোল শুরু হয়। এই বেড়া দিতে বাধা দেয় বিজিবি। কোথাও কোথাও বাংলাদেশের গ্রামবাসীদের সঙ্গে এপারের গ্রামবাসীদের সংঘর্ষ বেঁধে যায়। মালদহ থেকে উত্তর দিনাজপুর সহ বিভিন্ন জায়গায় বেড়া দেওয়া নিয়ে গণ্ডগোলের ঘটনা ঘটে। মালদহ জেলার ভারত-বাংলাদেশ সীমান্তের বৈষ্ণবনগর থানার শুকদেবপুরে উত্তেজনার মধ্যেই এদিন মহদীপুর সীমান্তের ঠিক ওপারে বাংলাদেশের সোনা মসজিদ এলাকায় বিএসএফ ও বিজিবির বৈঠক হয়।

বুধবার ওই বৈঠকে ছিলেন বিএসএফের মালদহ সেক্টরের ডিআইজি তরুণকুমার গৌতম ও বর্ডার গার্ড বাংলাদেশের রাজশাহী সেক্টরের কমান্ডার কর্নেল ইমরান ইবলে রউফ সহ বিএসএফ ও বর্ডার গার্ড বাংলাদেশের আধিকারিকরা। সীমান্তে উত্তেজনা কমানো নিয়ে দুতরফের বৈঠক হয়। গত সপ্তাহের মঙ্গলবার ও শনিবার প্রথমে কাঁটাতার লাগানোকে কেন্দ্র করে ও পরে ফসল কাটাকে কেন্দ্র করে বাংলাদেশের গ্রামবাসীদের সঙ্গে ভারতের সীমান্ত এলাকার নাগরিকদের সীমান্তে সংঘর্ষ বাঁধে। তাতে পরিস্থিতি থমথমে হয়। কাঁটাতারের বেড়ার ওপারে চাষীদের জমিতে যাওয়ার বিষয়টি নিয়ন্ত্রণ করছে বিএসএফ। এই মুহূর্তে কাঁটাতারের বেড়া দেওয়ার কাজ বন্ধ।